# Die Schedelsche Weltchronik (deutsch):202

| 201 <<<Vorheriges Blatt | Die Schedelsche Weltchronik Blatt CCII | Nächstes Blatt>>> 203 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCI verso:

HIldegardis ein iunckfraw gu$^o$ts alters hat in teu$^e$tschen landen bey dem Rheyn wunderperlicher weyse gereichßnet. vnnd het auß go$^e$tlicher kraft die gnad. das sie (wiewol sie ein layin vnd vngelert was) offt wunderperlich imb schlaff entzugt. lernet nicht allain latein reden sunder auch schreyben vnnd tichten. also das sie ettliche bu$^e$cher cristenlicher lere machet. Von der sagt man das sie ku$^e$nftige ding verku$^e$nndet hab. Ir hab auch sannt Bernhart ettliche brieff geschriben. So hab sie auch an die von Co$^e$lne von ku$^e$nftiger betru$^e$bnus der pfafheit geschriben. wie die pfafheit ere vnd ru$^o$m on verdienst. vnd verdienstnus on das werck haben wo$^e$llen.
GRacianus ein closterman wardt in dem iar des herren M.c.xlix. zu Bononia von seiner großen synnreichigkeit vnd schriftlicher lere vnnd weyßheit wegen zu großer achtung vnd wirden gehalten. Der hat vnder andern werken seiner kunst das buch gaistlicher rechten Decretorum genant gar maisterlich gesammelt. das dann durch babst Eugenium bestettigt vnd in den hohen schu$^o$len zelesen verlihen ist. das hat er in scho$^e$ner art zu vnderschaid vnd merckung der punckten. artickel vnd maynung darinn begriffen geordnet. vnnd in drey tayl gesu$^e$ndert inmaßen die rechtgelerten dess gu$^o$t wissen haben. Daru$^e$ber haben auch nachfolgend ettlich lerer der recht außlegung vnd erklerung geschriben.
PEtrus lombardus bischoff zu Parys ein Lombardier ist diser zeit (als Vincentius gallus setzt) zu Parys under den gelerten. nit allain seiner. sunder auch dauor verschyner zeit an gu$^o$theit des lebens vnd scherpffe der synnreichigkeit hohberu$^e$mbt vnd achtper gewest. vnnd hat die bu$^e$cher der hohen synne gar treffenlich geschriben. das dann ein mu$^e$ßams werck auß vil heilliger veter spruchen nu$^e$tzlich zusamen gebracht ist. Er hat auch die gro$^e$ßern gloß des psalters vnd sant paulsen epistel auß vil spru$^e$chen geordnet. vnd sunst vil gaistlichs treffenlichs gu$^o$ts vnd tapffers dings gemacht vnd beschriben vnd auch gar scho$^e$n lo$^e$blich vnd fruchtper predig vnd lere vor dem volck getan.
PEtrus comestor der vorgenanten zwayer bru$^e$der nicht des flaischs sunder der tugent halben hat diser zeyt gelebet. vnd (als Vincentius Gallus meldet) historiam scolasticam gemacht. vnd darinn die historien vnd geschihten beder testament fleißigclich vnd zierlich außgedru$^e$ckt. vnd dabey auch alßpald ettlicher hayden historien vnd geschihten an bequemlichen enden eingefu$^e$ert vnd eingezogen vnd auch ettlich scho$^e$n verss zu lob vnd preyse der iunckfrawen marie gemacht. Also ist diser zeit die kirch mit lere fast erleu$^e$chtet worden. Etlich sagen dise vorgenanten drey lerer seyen drey leyplich bru$^e$der doch auß eebruch geporn gewesen. vnd als ir muter darumb nicht rew haben mocht. do wardt ir zu bu$^o$ß gesetzt das sie doch dess rew haben solt dz sie nicht rew haben mo$^e$cht.
GWilhelmus ein kind in engelland wardt diser zeit von den iuden amb karfreytag in der statt norwico gekreu$^e$tzigt. von dem liset man darnach ein wunderlichs gesihte.
DIe ienueser waren diser zeit an reichthu$^e$mern vnnd ru$^o$m also achtper das sie von ko$^e$nig Cunraten ein freyheit gold vnd silber zemu$^e$ntzen erlanngten mit seinem pild die sie noch hewtbeytag gebrauchen.

## CCII recto:

AVicenna ob allen doctorn der ertzney der beru$^e$mst. ein man erleu$^e$chter synnreichigkeit ist zu disen zeiten aller werlt namhaftig gewest. dann er was ein herr der stat Cordube in hispania vnd ein fu$^e$rst daselbst vnd hohgeflißen zu der ertzney. also das er (als ich von den eltern verstanden hab) in seiner statt ein spital wonung hat haißen pawen. vnd darinn vnzallich vil krancken gelegt vnd selbs haymgesucht. vnd was ein fro$^e$licher vnd wunsamer man. vnd machet ein gesangbuch. vnd als man sagt so ist er also iung gestorben vnd nicht funftzig iar alt worden. doch hat er außerhalb der ertzney in allen ku$^e$nsten geschryben. wie dann die gelerten des wol wissen haben. also das er gewest ist der herrlichkeit halben ein fu$^e$rst. der vbung ein artzt. vnd in aller gestalt der lere vnd schriftlicher kunst erfarn. vnd wiewol vil lerer nichtz aigentlichs dauon schreyben wenn vnd zu welcher er gewest sey. So ist doch vnzweyfellich das er zu den zeiten sant augustins nicht gelebt hat als doch ettlich irrende wenen wo$^e$llen. dann der heillig Augustinus ist schier tawsent vnd zehen iar vor diser zeit in leben gewesen. zu derselben zeit hat Auicenna nit mu$^e$gen sein. wiewol ettlich sprechen das man sendbrieff finde die sie einannder geschriben haben. aber es ist nit wol glawblich auß vorgemelter vrsach der vnderschiede der zeyt. Er hat als ein hohgelert vnd erfarner man ein vbertreffenlich buch gemacht. vnd dannoch nach erschawung der schriften aller ertzte alle ertzney in fu$^e$nff bu$^e$echer gebracht vnd sunst vil dings geschriben.
AVerrois der artzt vnd liebhaber der weißheit hat in hyspania bey der statt corduba diser zeit (als in einem seiner bu$^e$cher erscheint) gereichßnet. dann er ist nach der gepurt des herrn tawsent hundert fu$^e$nftzig iar (als er sagt) ein sammler der schriften gewesen. So spricht Egidius von rom der lerer er hat Auerrois su$^e$ne in kayser Friderichs hof gesehen. Er hat vil dings gemacht. vnd also treffenlich vber alle bu$^e$cher arestotilis geschriben das er den zunamen eins glosirers. erklerers vnd außlegers zehaben verdient hat. So hat er auch in der ertzney ein scho$^e$ns bu$^o$ch vnd auch sunst vil lo$^e$blicher ku$^e$nstreicher schriften gemacht vnd hinder ime gelassen.
AVenzoar der artzt ist diser zeit (als er das in seinselbs bu$^e$chern bezeu$^e$gt) in hoher achtung gewest. vnd nach dem er aber hohgelert vnd der ertzney erfarn was so hat er ein ertzneybu$^o$ch Theysir genant gemacht vnnd einem ko$^e$nig zu geschriben vnd gegeben. vnd auch ettliche ratschleg begriffen vnnd gesprochen das er alle ertzneye in eynem weyten bu$^o$ch beschlossen hab.
THomas der canthuariensisch ertzbischoff was in der iugent allermenigclichem angename. vnd verließ den ko$^e$nigclichen hoff in engelland vnd ward von Theobaldo dem ertzbischoff zu eim ertzdiacon auffgenomen vnnd bey Heinrichen dem ko$^e$nig zu engelland zu cantzler gemacht dz er mit seiner klu$^o$gheit die vnsinnigkeit der bo$^e$ßwilligen menschen massigen solt. Als er aber darnach zu ertzbischoff erkorn wardt vnd sich dem ko$^e$nig der der kirchen vnnd dem bistthumb ir gerechtigkeit nemen wolt widersetzet. do fiel er in vngenad des ko$^e$nigs. vor dem entwiche er ettliche iar. als er nw vber ettliche iar wider anhayms kom vnd nw vil verfolgung erlidden het do wardt er gemartert vnnd von seiner geu$^e$bten wunderwerck wegen in der heilligen zal geschriben. vnd sein peiniger empfiengen iemerlich straff vnd to$^e$de.
DAs land Norweden hat zu disen zeitten den cristenlichen glawben widerangenomen auß treffenlicher lere vnd predig des Albanensichen bischoffs. der dann darumb nach absterben Anastasii zu babst erkorn vnnd Adrianus der vierdt genant wardt.